title: 2008/274/EK: A Tanács határozata ( 2008. március 17. ) az Európai Közösség és a Marokkói Királyság között a légiközlekedési szolgáltatások egyes kérdéseiről létrejött megállapodás megkötéséről

text:
               29.3.2008

               HU

               Az Európai Unió Hivatalos Lapja

               L 87/9

      A TANÁCS HATÁROZATA

   (2008. március 17.)
   az Európai Közösség és a Marokkói Királyság között a légiközlekedési szolgáltatások egyes kérdéseiről létrejött megállapodás megkötéséről
   (2008/274/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 80. cikke (2) bekezdésére, 300. cikke (2) bekezdése első albekezdésének első mondatával és 300. cikke (3) bekezdésének első albekezdésével összefüggésben,
   tekintettel a Bizottság javaslatára,
   tekintettel az Európai Parlament véleményére (1),
   mivel:

               (1)

               A Tanács 2003. június 5-én felhatalmazta a Bizottságot, hogy kezdjen tárgyalásokat harmadik országokkal a meglévő kétoldalú megállapodások egyes rendelkezéseinek egy közösségi megállapodással történő felváltásáról.

               (2)

               A Bizottság a Közösség nevében tárgyalásokat folytatott a Marokkói Királysággal egy, a légiközlekedési szolgáltatások egyes kérdéseiről szóló megállapodásról (a továbbiakban: a megállapodás), a Bizottságot a meglévő kétoldalú megállapodások egyes rendelkezéseinek egy közösségi megállapodással való felváltása céljából a harmadik országokkal folytatandó tárgyalások kezdeményezésére felhatalmazó tanácsi határozat mellékletében foglalt mechanizmusokkal és irányelvekkel összhangban.

               (3)

               A megállapodást, a megállapodás egy későbbi időpontban történő megkötésére figyelemmel, a 2006/953/EK tanácsi határozattal (2) összhangban a Bizottság az Európai Közösség nevében aláírta.

               (4)

               A megállapodást jóvá kell hagyni,

         A KÖVETKEZŐKÉPPEN HATÁROZOTT:
   1. cikk
   Az Európai Közösség és a Marokkói Királyság között a légiközlekedési szolgáltatások egyes kérdéseiről létrejött megállapodást a Közösség nevében a Tanács jóváhagyja.
   2. cikk
   A Tanács elnöke felhatalmazást kap, hogy kijelölje a megállapodás 8. cikkének (1) bekezdésében előírt értesítés megtételére jogosult személyt.

      Kelt Brüsszelben, 2008. március 17-én.

            a Tanács részéről

            az elnök

         I. JARC

      (1)  2006. május 16-i vélemény (a Hivatalos Lapban még nem tették közzé).

      (2)  HL L 386., 2006.12.29., 17. o.


title: 2009/461/EK: A Bizottság határozata ( 2009. június 12. ) a Bizottság képviselőjének az Európai Gyógyszerügynökség igazgatótanácsába történő kinevezéséről

text:
               13.6.2009

               HU

               Az Európai Unió Hivatalos Lapja

               L 150/20

      A BIZOTTSÁG HATÁROZATA

   (2009. június 12.)
   a Bizottság képviselőjének az Európai Gyógyszerügynökség igazgatótanácsába történő kinevezéséről
   (2009/461/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az emberi, illetve állatgyógyászati felhasználásra szánt gyógyszerek engedélyezésére és felügyeletére vonatkozó közösségi eljárások meghatározásáról és az Európai Gyógyszerügynökség létrehozásáról szóló, 2004. március 31-i 726/2004/EK európai parlamenti és tanácsi rendeletre (1) és különösen annak 65. cikkére,
   mivel:

               (1)

               A 726/2004/EK rendelet 65. cikke értelmében az Európai Gyógyszerügynökség (a továbbiakban: Ügynökség) igazgatótanácsában a Bizottság két képviselője is helyet kap.

               (2)

               Mivel a Vállalkozáspolitikai és Ipari Főigazgatóságból kinevezett bizottsági képviselő, valamint a póttag jelenlegi megbízatása 2009. június 2-án lejár, ki kell nevezni egy tagot a Vállalkozáspolitikai és Ipari Főigazgatóságból, valamint egy póttagot, aki távolléte esetén helyettesíti a tagot és szavaz a nevében,

         A KÖVETKEZŐKÉPPEN HATÁROZOTT:
   1. cikk
   A Bizottságot az Európai Gyógyszerügynökség igazgatótanácsában képviselő tagnak az alábbi pozíciót betöltő és az alábbi feladatköröket gyakorló személy nevezhető ki:

               a)

               a Vállalkozáspolitikai és Ipari Főigazgatóság főigazgatója.

         Póttagnak az alábbi pozíciót betöltő és az alábbi feladatköröket gyakorló személy nevezhető ki:

               b)

               azon igazgatóság igazgatója, amely a Vállalkozáspolitikai és Ipari Főigazgatóság munkaprogramjának alapján a gyógyszerkészítmények forgalomba hozatalának engedélyezéséért felelős.

         2. cikk
   Ez a határozat az 1. cikkben említett pozíciót, akár csak ideiglenes jelleggel is, a határozat elfogadásakor betöltő személyekre, vagy őket e pozíciókban követő személyekre alkalmazandó.
   3. cikk
   A Vállalkozáspolitikai és Ipari Főigazgatóság főigazgatója tájékoztatja az Európai Gyógyszerügynökség ügyvezető igazgatóját az 1. cikkben említett pozíciókat betöltő személyek nevéről, illetve a pozíciókon bekövetkező változásokról.

      Kelt Brüsszelben, 2009. június 12-én.

            a Bizottság részéről

         Günter VERHEUGEN

            alelnök

      (1)  HL L 136., 2004.4.30., 1. o.


title: A Tanács 2014/480/KKBP határozata ( 2014. július 21. ) az Iránnal szembeni korlátozó intézkedésekről szóló 2010/413/KKBP határozat módosításáról

text:
               21.7.2014

               HU

               Az Európai Unió Hivatalos Lapja

               L 215/4

         A TANÁCS 2014/480/KKBP HATÁROZATA
   (2014. július 21.)
   az Iránnal szembeni korlátozó intézkedésekről szóló 2010/413/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               A Tanács 2010. július 26-án elfogadta az Iránnal szembeni korlátozó intézkedésekről szóló 2010/413/KKBP határozatot (1).

               (2)

               Az Egyesült Államok, az Egyesült Királyság, Franciaország, Kína, Németország és az Oroszországi Föderáció az Unió külügyi és biztonságpolitikai főképviselőjének támogatásával 2013. november 24-én megállapodásra jutott Iránnal egy olyan közös cselekvési tervről, amely megközelítést tartalmaz az iráni nukleáris kérdés hosszú távú és átfogó megoldásának elősegítése céljából. Megállapodás született arról, hogy az átfogó megoldáshoz vezető folyamat első lépéseként hat hónapos időtartamra mindkét fél együttesen jóváhagyott és közös megegyezéssel megújítható kezdeti intézkedéseket hoz.

               (3)

               Az első lépés keretében Irán több, a közös cselekvési tervben foglalt önkéntes intézkedést is meghoz. Viszonzásképpen több önkéntes intézkedés kerül életbe léptetésre, ideértve többek között az iráni nyersolajjal kapcsolatos biztosítási és viszontbiztosítási szolgáltatásokra, valamint az iráni nyersolaj szállítására vonatkozó tilalommal, az iráni petrolkémiai termékek behozatalára, vételére és szállítására, valamint a kapcsolódó szolgáltatások nyújtására vonatkozó tilalommal és az iráni kormánnyal, az iráni állami szervekkel, az Iráni Központi Bankkal, továbbá a nevükben eljáró személyekkel és szervezetekkel folytatott arany- és nemesfém-kereskedelem tilalmával kapcsolatos korlátozó intézkedéseknek az Unió részéről történő felfüggesztését. Az említett korlátozó intézkedések felfüggesztésének időtartama hat hónap, amely idő alatt a vonatkozó szerződéseket teljesíteni kell.

               (4)

               A közös cselekvési terv emellett előírja az Iránba irányuló és az Iránból indított átutalásokra vonatkozóan engedélyezett értékhatároknak a tízszeresre emelését.

               (5)

               A Tanács a közös cselekvési terv uniós korlátozó intézkedéseket érintő rendelkezéseinek végrehajtása céljából 2014. január 20-án elfogadta a 2010/413/KKBP határozat módosításáról szóló 2014/21/KKBP határozatot (2).

               (6)

               Az Egyesült Államok, az Egyesült Királyság, Franciaország, Kína, Németország és az Oroszországi Föderáció az Unió külügyi és biztonságpolitikai főképviselőjének támogatásával 2014. július 19-én megállapodásra jutott Iránnal a közös cselekvési tervben foglalt intézkedések végrehajtásának 2014. november 24-ig történő meghosszabbításáról.

               (7)

               Az uniós korlátozó intézkedéseknek a közös cselekvési terv értelmében történő felfüggesztését ezért 2014. november 24-ig meg kell hosszabbítani. A vonatkozó szerződéseket az említett időpontig teljesíteni kell.

               (8)

               A 2010/413/KKBP határozatot ezért ennek megfelelően módosítani kell,

         ELFOGADTA EZT A HATÁROZATOT:
   1. cikk
   A 2010/413/KKBP határozat 26a. cikke helyébe a következő szöveg lép:

      „26a. cikk
      (1)   A 3a. cikk (1) bekezdésében előírt tilalmat az iráni nyersolaj szállítása tekintetében 2014. november 24-ig fel kell függeszteni.
      (2)   A 3a. cikk (2) bekezdésében előírt tilalmat az iráni nyersolaj behozatalára, vételére és szállítására vonatkozó biztosítás és viszontbiztosítás tekintetében 2014. november 24-ig fel kell függeszteni.
      (3)   A 3b. cikkben előírt tilalmat 2014. november 24-ig fel kell függeszteni.
      (4)   A 4c. cikkben előírt tilalmat az arany és a nemesfémek tekintetében 2014. november 24-ig fel kell függeszteni.
      (5)   A 10. cikk (3) bekezdésének a), b) és c) pontja helyébe 2014. november 24-ig az alábbi pontok lépnek:

                  »a)

                  az élelmiszerekkel, egészségüggyel, orvosi felszerelésekkel kapcsolatos, valamint mezőgazdasági vagy humanitárius célokat szolgáló tranzakciókhoz 1 000 000 EUR értékhatár alatt, továbbá a személyes pénzküldeményekkel kapcsolatos tranzakciókhoz kapcsolódó átutalásokhoz 400 000 EUR értékhatár alatt nincs szükség előzetes engedélyezésre. Az átutalásról azonban értesíteni kell az érintett tagállam illetékes hatóságát, amennyiben az összeg meghaladja a 10 000 EUR-t;

                  b)

                  az élelmiszerekkel, egészségüggyel, orvosi felszerelésekkel kapcsolatos, valamint mezőgazdasági vagy humanitárius célokat szolgáló tranzakciókhoz kapcsolódó, 1 000 000 EUR értékhatárt meghaladó átutalásokat, továbbá a személyes pénzküldeményekkel kapcsolatos tranzakciókhoz kapcsolódó, a 400 000 EUR értékhatárt meghaladó átutalásokat az érintett tagállam illetékes hatóságának előzetesen engedélyeznie kell. Az érintett tagállamnak tájékoztatnia kell a többi tagállamot minden megadott engedélyről;

                  c)

                  minden egyéb, 100 000 EUR értékhatárt meghaladó átutalást az érintett tagállam illetékes hatóságának előzetesen engedélyeznie kell. Az érintett tagállamnak tájékoztatnia kell a többi tagállamot minden megadott engedélyről.«

            (6)   A 10. cikk (4) bekezdésének b) és c) pontja helyébe 2014. november 24-ig az alábbi pontok lépnek:

                  »b)

                  a 400 000 EUR értékhatár alatti egyéb átutalásokhoz nincs szükség előzetes engedélyezésre. Az átutalásról azonban értesíteni kell az érintett tagállam illetékes hatóságát, amennyiben az összeg meghaladja a 10 000 EUR-t;

                  c)

                  minden egyéb, 400 000 EUR értékhatárt meghaladó átutalást az érintett tagállam illetékes hatóságának előzetesen engedélyeznie kell. Az engedélyt megadottnak kell tekinteni, amennyiben az érintett tagállam illetékes hatósága négy héten belül nem emel kifogást. Az érintett tagállamnak tájékoztatnia kell a többi tagállamot minden megtagadott engedélyről.«

            (7)   A 18b. cikkben előírt tilalmat 2014. november 24-ig fel kell függeszteni.
      (8)   2014. november 24-ig fel kell függeszteni a 20. cikk (1) bekezdése b) és c) pontjában, valamint a 20. cikk (2) bekezdésében előírt tilalmakat a II. melléklet révén jegyzékbe vett Kőolajügyi Minisztérium vonatkozásában, amennyiben az az iráni petrolkémiai termékek behozataláról vagy vételéről szóló szerződések 2014. november 24-ig történő végrehajtásához szükséges.”

   2. cikk
   Ez a határozat az Európai Unió Hivatalos Lapjában való kihirdetésének napján lép hatályba.

      Kelt Brüsszelben, 2014. július 21-én.

            a Tanács részéről

            az elnök

         S. GOZI

      (1)  HL L 195., 2010.7.27., 39. o.

      (2)  A Tanács 2014/21/KKBP határozata (2014. január 20.) az Iránnal szembeni korlátozó intézkedésekről szóló 2010/413/KKBP határozat módosításáról (HL L 15., 2014.1.20., 22.o.)


title: 2013/544/EU, Euratom: Az Európai Parlament határozata ( 2013. április 17. ) az Európai Unió 2011-es pénzügyi évre szóló általános költségvetésének végrehajtására vonatkozó elszámolás lezárásáról, III. szakasz – Bizottság

text:
               16.11.2013

               HU

               Az Európai Unió Hivatalos Lapja

               L 308/116

         AZ EURÓPAI PARLAMENT HATÁROZATA
   (2013. április 17.)
   az Európai Unió 2011-es pénzügyi évre szóló általános költségvetésének végrehajtására vonatkozó elszámolás lezárásáról, III. szakasz – Bizottság
   (2013/544/EU, Euratom)
   AZ EURÓPAI PARLAMENT,

               —

               tekintettel az Európai Unió 2011-es pénzügyi évre szóló általános költségvetésére (1),

               —

               tekintettel az Európai Unió 2011-es pénzügyi évre vonatkozó összevont éves beszámolójára (COM(2012) 436 – C7-0224/2012) (2),

               —

               tekintettel a 2010. évi mentesítés nyomon követéséről szóló bizottsági jelentésre (COM(2012) 585) és az azt kísérő bizottsági szolgálati munkadokumentumokra (SWD(2012) 340 és SWD(2012) 330),

               —

               tekintettel a Bizottság 2011. évi igazgatási eredményeinek összefoglalásáról szóló, 2012. június 6-i bizottsági közleményre (COM(2012) 281),

               —

               tekintettel a Bizottságnak a 2011-ben elvégzett belső ellenőrzésekről szóló, a mentesítésért felelős hatóság számára készített éves jelentésére (COM(2012) 563) és az azt kísérő bizottsági szolgálati munkadokumentumra (SWD(2012) 283),

               —

               tekintettel a Számvevőszék 2011-es pénzügyi évre vonatkozó költségvetés végrehajtásáról szóló éves jelentésére, az intézmények válaszaival együtt (3), valamint a Számvevőszék különjelentéseire,

               —

               tekintettel a Számvevőszék 2011-es pénzügyi évre vonatkozó, az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (4),

               —

               tekintettel a Tanács 2013. február 12-i ajánlására a 2011-es pénzügyi évre szóló költségvetés végrehajtására vonatkozóan a Bizottságnak adandó mentesítésről (05752/2013 – C7-0038/2013),

               —

               tekintettel a Tanács 2013. február 12-i ajánlására a 2011-es pénzügyi évre szóló költségvetés végrehajtására vonatkozóan a végrehajtó ügynökségeknek adandó mentesítésről (05754/2013 – C7-0039/2013),

               —

               tekintettel az Európai Unió működéséről szóló szerződés 317., 318. és 319. cikkére és az Euratom-Szerződés 106a. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 55., 145., 146. és 147. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (6) és különösen annak 62., 164., 165. és 166. cikkére,

               —

               tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (7) és különösen annak 14. cikke (2) és (3) bekezdésére,

               —

               tekintettel eljárási szabályzata 76. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a többi érintett bizottság véleményére (A7-0116/2013),

               1.

               jóváhagyja az Európai Unió 2011-es pénzügyi évre szóló általános költségvetésére vonatkozó elszámolás lezárását;

               2.

               megjegyzéseit az Európai Unió 2011-es pénzügyi évre szóló általános költségvetésének végrehajtására (III. szakasz – Bizottság és végrehajtó ügynökségek) vonatkozó mentesítésről szóló határozatok szerves részét képező állásfoglalásában, valamint a Bizottság 2011. évi mentesítéséhez kapcsolódóan a Számvevőszék különjelentéseiről szóló 2013. április 17-i állásfoglalásában (8) foglalja össze;

               3.

               utasítja elnökét, hogy továbbítsa ezt a határozatot a Tanácsnak, a Bizottságnak, az Európai Unió Bíróságának, a Számvevőszéknek és az Európai Beruházási Banknak, valamint gondoskodjon közzétételéről az Európai Unió Hivatalos Lapjában (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL L 68., 2011.3.15.

      (2)  HL C 348., 2012.11.14., 1. o.

      (3)  HL C 344., 2012.11.12., 1. o.

      (4)  HL C 348., 2012.11.14., 130. o.

      (5)  HL L 248., 2002.9.16., 1. o.

      (6)  HL L 298., 2012.10.26., 1. o.

      (7)  HL L 11., 2003.1.16., 1. o.

      (8)  Elfogadott szövegek, P7 TA(2013)0123. Lásd e Hivatalos Lap 68. oldalát.


title: A Tanács (EU) 2017/1191 határozata (2017. június 16.) a Horvátországban fennálló túlzott hiányról szóló 2014/56/EU határozat hatályon kívül helyezéséről

text:
               5.7.2017

               HU

               Az Európai Unió Hivatalos Lapja

               L 172/8

         A TANÁCS (EU) 2017/1191 HATÁROZATA
   (2017. június 16.)
   a Horvátországban fennálló túlzott hiányról szóló 2014/56/EU határozat hatályon kívül helyezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 126. cikke (12) bekezdésére,
   tekintettel az Európai Bizottság ajánlására,
   mivel:

               (1)

               A Bizottság ajánlása alapján 2014. január 28-án a Tanács – a Szerződés 126. cikke (6) bekezdésének megfelelően – a 2014/56/EU határozattal (1) megállapította, hogy Horvátországban túlzott hiány áll fenn. A Tanács megállapította, hogy a 2014-re tervezett államháztartási hiány 5,5 % volt, tehát túllépte a Szerződésben a GDP 3 %-ában meghatározott referenciaértéket. A 2014-re tervezett bruttó államadósság a GDP 62 %-a volt, vagyis meghaladta a Szerződésben a GDP 60 %-ában meghatározott referenciaértéket.

               (2)

               2014. január 28-án a Tanács a Szerződés 126. cikkének (7) bekezdésével és az 1467/97/EK tanácsi rendelet (2) 3. cikkének (4) bekezdésével összhangban a Bizottság ajánlása alapján ajánlást intézett Horvátországhoz azzal a céllal, hogy legkésőbb 2016 végéig szüntesse meg a túlzott hiányt.

               (3)

               2014. július 2-án a Bizottság arra a következtetésre jutott, hogy Horvátország a Szerződés 126. cikkének (7) bekezdése szerinti, 2014. január 28-i tanácsi ajánlásnak megfelelően eredményes intézkedéseket tett.

               (4)

               A Szerződésekhez csatolt, a túlzott hiány esetén követendő eljárásról szóló jegyzőkönyv 4. cikkével összhangban a Bizottság biztosítja a túlzott hiány esetén követendő eljárás végrehajtásához kapcsolódó statisztikai adatokat. A jegyzőkönyv alkalmazásának részeként a 479/2009/EK tanácsi rendelet (3) 3. cikkével összhangban a tagállamok évente kétszer, konkrétan április 1-jéig és október 1-jéig kötelesek közölni az államháztartási hiányra, az államadósságra és más kapcsolódó változókra vonatkozó statisztikai adatokat.

               (5)

               A túlzott hiány fennállásáról szóló határozat hatályon kívül helyezéséről a Tanács a közölt ststisztikai adatok alapján határoz. Emellett a túlzott hiány fennállásáról szóló határozat csak akkor helyezhető hatályon kívül, ha a Bizottság előrejelzése szerint a hiány az előrejelzés távlatában nem fogja meghaladni a Szerződésben a GDP 3 %-ában meghatározott referenciaértéket, valamint ha az adósságráta a jövőre nézve megfelel az adósságcsökkentési referenciaértéknek (4).

               (6)

               Horvátország 2016. áprilisi adatszolgáltatását követően a Bizottság (Eurostat) által a 479/2009/EK rendelet 14. cikkével összhangban rendelkezésre bocsátott adatok, a 2017–2020-as konvergenciaprogram és a Bizottság 2017. tavaszi előrejelzése alapján az alábbi következtetések vonhatók le:

                           —

                           Az államháztartási hiány a 2015. évi 3,4 %-ról 2016-ban a GDP 0,8 %-ára mérséklődött. A javulást alapvetően i. az erőteljes GDP-növekedésnek köszönhető bevételnövekedés, valamint ii. a kiadások visszafogása eredményezte. A hiányt ilyen módon sikerült a Tanács által megállapított határidőn belül a Szerződés szerinti, a GDP 3 %-ának megfelelő referenciaérték alá szorítani.

                           —

                           A horvát kormány által 2017. április 27-én benyújtott, 2017–2020 közötti időszakra vonatkozó konvergenciaprogramban vázolt tervek szerint az államháztartási hiány 2017-ben a GDP 1,3 %-ára emelkedik, majd 2018-ban a GDP 0,8 %-ára csökken. A Bizottság 2017. tavaszi előrejelzése 2017-re 1,1 %-os, 2018-ra pedig 0,9 %-os GDP-arányos hiánnyal számol. Így a tervek szerint a hiány az előrejelzés távlatában a Szerződésben a GDP 3 %-ában meghatározott referenciaérték alatt marad.

                           —

                           A strukturális egyenleg, vagyis a ciklikus hatásoktól megtisztított, egyszeri és más átmeneti intézkedések nélküli államháztartási egyenleg a 2014–2016 közötti időszakban a GDP 3,0 %-ának megfelelő mértékben javult.

                           —

                           A GDP-arányos bruttó államadósság 2015-ben 86,7 %-on tetőzött, majd 2016-ban 84,2 %-ra mérséklődött, ami a GDP növekedésének és az adósságcsökkentő SFA-tételeknek tudható be. A Bizottság 2017. tavaszi előrejelzése szerint az erőteljes nominális GDP-növekedés hatására 2018-ban az adósságráta tovább csökken, így eléri a 79,4 %-ot. Ennek alapján a 2016. évi adósságráta összhangban áll az adósságcsökkentési referenciaérték előretekintő elemével.

               (7)

               A Szerződés 126. cikke (12) bekezdésének megfelelően a túlzott hiány fennállásáról szóló tanácsi határozatot hatályon kívül kell helyezni, ha a Tanács megítélése szerint az érintett tagállamban megtörtént a túlzott hiány kiigazítása.

               (8)

               A Tanács véleménye szerint Horvátországban a túlzott hiány kiigazítása megtörtént, ezért a 2014/56/EU határozatot hatályon kívül kell helyezni.

               (9)

               A túlzott hiány megszüntetését követő évtől, azaz 2017-től Horvátország a Stabilitási és Növekedési Paktum prevenciós ágához tartozik. Horvátország már 2016-ban elérte középtávú költségvetési célját, és a továbbiakban tartózkodnia kell az attól való eltéréstől, továbbá az 1467/97/EK rendelet 2. cikkének (1a) bekezdésével összhangban meg kell felelnie az adósságkritériumnak,

         ELFOGADTA EZT A HATÁROZATOT:
   1. cikk
   Átfogó értékelés alapján megállapítást nyert, hogy Horvátországban megtörtént a túlzott hiány kiigazítása.
   2. cikk
   A 2014/56/EU határozat hatályát veszti.
   3. cikk
   Ennek a határozatnak a Horvát Köztársaság a címzettje.

      Kelt Luxembourgban, 2017. június 16-án.

            a Tanács részéről

            az elnök

         E. SCICLUNA

      (1)  A Tanács 2014/56/EU határozata (2014. január 28.) a Horvátországban fennálló túlzott hiányról (HL L 36., 2014.2.6., 13. o.).

      (2)  A Tanács 1467/97/EK rendelete (1997. július 7.) a túlzott hiány esetén követendő eljárás végrehajtásának felgyorsításáról és pontosításáról (HL L 209., 1997.8.2., 6. o.).

      (3)  A Tanács 479/2009/EK rendelete (2009. május 25.) az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról (HL L 145., 2009.6.10., 1. o.).

      (4)  „A Stabilitási és Növekedési Paktum végrehajtásának részletes leírása, valamint iránymutatások a stabilitási programok és konvergenciaprogramok tartalmára és formájára vonatkozóan” című útmutatóval összhangban, amely elérhető a következő címen: http://ec.europa.eu/economy_finance/economic_governance/sgp/pdf/coc/code_of_conduct_en.pdf